Ingolstadt

Ingolstadt je grad u njemačkoj pokrajini Bavarskoj. Nalazi se na obalama Dunava, u centralnom dijelu pokrajine, oko 70 km sjeverno od Minhena. Po podacima od 30. juna 2007, grad je imao 122.359 stanovnika, što ga čini šestim gradom u Bavarskoj, odnosno drugim gradom u gornjoj Bavarskoj, odmah poslije Minhena. Ingolstadt pripada minhenskom velegradskom području, koje broji više od 6 miliona stanovnika. U njemu se nalazi sjedište proizvođača automobila Audi, kao i sjedišta trgovačkih lanaca MediaMarkt i Saturn. Ingolstadt je povezan sa Nürnbergom novom brzom željeznicom od maja 2006.

 Historija 
 Prahistorija 
Najstariji nalaz o naseljavanju ljudi na području današnjeg Ingolstadta je ostatak kostiju skeleta Homo steinheimensis, koji je otkriven u Irgertsheimu kod Ingolstadta. Međutim, iz perioda paleolita i mezolita pronađeno je veoma malo ostataka. Značajniji dokazi o životu ljudi na ovom području datiraju tek iz perioda mlađeg kamenog doba.

Dokazi o postojanju naselja na mjestu kasnijeg srednjovjekovnog Ingolstadta potiču iz bronzanog doba. Radi se o mnogobrojnim grobovima koji su iskopani u blizini Herzogskasten. Koliku je važnost igralo ovo mjesto u to doba govori nalaz jednog od najvećih grobalja u Evropi iz tog perioda u blizini Zucheringa. Tamo je iskopano oko 600 grobova koji datiraju između 13. i 10. vijeka p. n. e. Drugi impresivni dokaz ovog doba pronađen je pri arheološkom iskopavanju 1996 u krugu Audijevog kompleksa, gdje je pronađena ogrlica od ćilibara koja se sastojala od gotovo tri hiljade dijelova. Pretpostavlja se da je ova visokorazvijena kultura u području Ingolstadta nestala početkom željeznog doba.

Rimljani osvajaju ovo područje pod vodstvom cara Klaudija 15. p. n. e., kada postaje dio rimske pokrajine Recije. Oko 35 godine, Rimljani grade vojni logor u blizini Oberstimma, na samoj granici današnjeg grada. Taj vojni logor služio je prvenstveno za odbranu dvadeset km udaljenog limesa, odnosno granice Rimskog carstva prema germanskim plemenima.

 Osnivanje grada 
Ingolstadt je prvi put spomenut u dokumentu Karla Velikog Divisio Regnorum od 6. februara 806, kao villa Ingoldesstat, odnosno Ingoldovo mjesto.

Od kasnog 9. vijeka do početka 13. vijeka, Ingolstadt se gotovo i ne spominje u dokumentima. Pretpostavlja se da je razrušen od strane mađarskih plemena ili da je izgorio u nekom požaru. Tek oko 1250, Ingolstadt dobija status grada.Gerd Treffer: Kleine Ingolstädter Stadtgeschichte, Regensburg, 2004, str. 22, 

Ingolstadt je bio glavni grad vojvodstva Bavarske između 1392 i 1447, ujedinjen sa Landshutom. Bavarski vojvoda Luj VII je naredio gradnju novog dvorca u Ingolstadtu, koji je izgrađen sa snažnim uticajem francuske gotičke arhitekture. Jedan od njegovih nasljednika, bavarski vojvoda Luj IX osnovao je u Ingolstadtu 1472 godine Ludwig-Maximilians Univerzitet, koji je 1800 godine premješten u Landshut, da bi kasnije napokon premješten u Minhen.

U ovom gradu je umro njemački feldmaršal Johann Tserclaes, grof od Tillyja, 30. aprila 1632, za vrijeme švedske opsade grada. Feldmaršal je teško povrijeđen u jednoj bitki protiv Šveđana, predvođenih kraljem Gustav Adolfom. Ingolstadt je bio prva utvrda u među tadašnjim njemačkim državicama koja je odolila švedskim osvajačima, a nakon opsade Šveđani su se povukli iz tih krajeva.

Arheološki ostaci iz tog perioda i danas su vidljivi. Sačuvan je i konj švedskog kralja Gustava Adolfa, koji se može vidjeti u muzeju bavarske armije u Ingolstadtu. Konj je, navodno, bio pogođen dok je kralj jahao na njemu. Nakon povlačenja švedske vojske, konj je prepariran, te je i nakon 400 godina dobro očuvan.

Prvobitno, tvrđava grada Ingolstadt bila je opasana srednjovjekovnim odbrambenim zidom. Bavarska tvrđava (1537–1930) danas sadrži muzej bavarske vojske. Tokom Prvog svjetskog rata, budući francuski predsjednik Charles de Gaulle bio je ovdje zatvoren kao ratni zarobljenik. U blizini su i dva vojna aerodroma, od kojih se jedan koristi za testove aviona. Do danas se u svakodnevnom gradskom i kulturnom životu osjeća duga vojna tradicija grada. Ranija off-limit područja sada se koriste kao ugodni javni parkovi.

Ingolstadt je grad gdje je Vilim IV, knez od Bavarske, napisao i potpisao bavarski Reinheitsgebot (Zakon o čistoći piva) 1516. Adolf Scherzer sastavio je "Bayerischen Defiliermarsch" (Bavarski defile-marš), a roman Frankenstein vezan je za ingolštatsku Alte Anatomie (Staru anatomiju), koja je danas muzej medicinske historije. U Ingolstadtu je 1748. rođen Adam Weishaupt, osnivač tajnog reda Iluminati. Marieluise Fleißer ovdje je napisala svoje djelo Pioniri (Pioniere) 1928.

 Gradovi partneri 
  Kirkcaldy, Škotska
  Grasse, Francuska
  Carrara, Italija
  Murska Sobota, Slovenija 
  Kragujevac, Srbija 
  Manisa, Turska
  Opole, Poljska 
  Centralni distrikt Moskve, Rusija

 Organizacije i klubovi 
 MTV 1881 Ingolstadt
 FC Ingolstadt 04, nogometni klub, takmiči se u Regionalnoj ligi (treći rang takmičenja)
 Grün-Weiß Ingolstadt, nogometni klub, takmiči se u 9. ligi (Kreisklasse)
 Ingolstadt Schanzer, bejzbol tim u drugoj saveznoj ligi Njemačke
 ERC Ingolstadt, hokejaški klub, takmiči se u DEL (Prvoj ligi)

 Reference 

 Vanjski linkovi 

 Zvanična prezentacija grada
 Audi
 Historija Ingolstadta 


Kategorija:Gradovi u Bavarskoj
Kategorija:Naselja na Dunavu